Foto: Hina

"JA SAM Ivica Puljak, profesor fizike na FESB-u (Fakultet elektrotehnike, strojarstva i brodogradnje) u Splitu i trenutno profesor na Ecole Polytechnique u Francuskoj te političar, član predsjedništva stranke Pametno. Ovdje me možete pitati što god želite, od znanosti, preko politike, do društva", predstavio se zajednici na Redditu Ivica Puljak, jedno od viđenijih lica stranke Pametno.



Puljak je nekoliko sati odgovarao na brojna pitanja članova Reddita.



"Pozdrav! Koje je Vaše mišljenje o EU i položaju Hrvatske unutar nje?

Jeste li pobornik ili protivnik veće federalizacije EU kao odgovor na geopolitičke izazove današnjice?



Kakve su šanse Vaše supruge da postane gradonačelnica Splita?

Jeste li zadovoljni medijima, koliko medijskog prostora dobivate i kako vas prikazuju nama biračima?", pitao je jedan korisnik Reddita.



"Mislim da EU izvrsna organizacija, i da Hrvatska treba što više postajati integrirana u nju. Naša budućnost, a i budućnost cijelog svijeta je u nastavku procesa globalizacije i povezivanja svijeta. To će se sigurno nastaviti i svijet će jednog dana biti cijeli ujedinjen.

Mislim da se EU treba još više ujedinjavati, graditi zajedničke institucije. SAD je nastajao dugi niz godina, to je proces koji traje. Kao što sam i gore rekao veliki sam pobornih daljnjeg ujedinjavanja europskih zemlja.

Tekst se nastavlja ispod oglasa

Smatra da će Marijana Puljak postati gradonačelnica Splita



Mislim da su Marijanine šanse velike i da će joj građani Splita dati povjerenje. Ona i Pametno su najozbiljniji politički projekt, za koji mislim da Splitu može donijeti titulu grada s najvećim kvalitetom život u Hrvatskoj. Za to imamo znanja, energije i volje. Nadam se da će se to i dogoditi.



Medijima sam donekle zadovoljan. Kao i uvijek, neki su u redu, neki nisu, ali sve je to dio demokracije. Mislim da je na nama da svojom aktivnošću i idejama zauzmemo što je više medijskog prostora i građanima kažemo što mislimo i želimo. Danas je to, uz posvemašnju estradizaciju i trivijalizaciju cijelog društva, pa i politike, dosta teško, ali ne vrijedi plakata nego treba raditi", odgovorio je Puljak.



Na Redditu su pitanja bila uglavnom ozbiljna. Jedan je korisnik Puljka upitao kako misli popularizirati znanost kod mladih.



"U vezi popularizacije znanosti: Mislite li da je bolje popularizirati vrlo malima (tipa niži razredi osnovne) dok još nije velik dio izgubio interes, ili starijima (tipa srednja škola) kad već mogu donekle razumjeti što se priča?



Jedno više političko: Da imate ministarstvo znanosti, kakav bi bio omjer novaca u natječajima za popularizaciju humanističkih znanosti i prirodnih znanosti?", pitao je jedan korisnik.



"Mislim da znanost treba popularizirati svima, svakom na svoj način. Ja imam iskustva od vrtića (4-5 godina) do starijih ljudi. I sva iskustva su izvanredna. Ljudi stvarno vole znanost kad im se približi na pravi način. Naravno, opet je najbolje ulagati u učenike, jer onda mogu odabrati znanost kao poziv, što je dobro za cijelo društvo.

U situaciji kad su sredstva ograničena, mislim da bi više sredstava odvojio za popularizaciju STEM-a. Ali naravno, to moraju biti kvalitetni projekti. Bolje je financirati dobar projekt iz humanističkih, nego loš iz prirodnih znanosti", odgovorio mu je Puljak.



"Da možete, biste li privatizirali zdravstvo? Kako bi po vama izgledao savršen model zdravstva?", pitao je drugi.



"Mislim da zdravstvo treba ostati javno i soldarno. Neke usluge se mogu privatizirati, neke već i jesu i to je OK. Primjer je izbor liječnika obiteljske medicine: svatko od nas ima pravo odabrati liječnika (država svakom od nas to plaća iz solidarnog fonda), a liječnici su najvećim dijelom privatnici. Dakle, javno i solidarno zdravstvo s dijelom privatnih usluga da se poveća konkurencija. Kažu da je francusko zdravstvo jedno od najboljih, ali to nisam istraživao dublje", odgovorio je Puljak.

Ogovorio o prozivkama da su elitisti



Puljak je odgovorio i na optužbe da su elitistička stranka okupirana od strane supružnika.



"Protiv ovoga se borimo svojim radom, idejama, zalaganjem itd. U politici morate biti svjesni da će vas protivnici uvijek kritizirati i tražiti nešto da vas omalovaže. Nama sada koriste ovo što vi govorite, a da toga nema izmislili bi nešto drugo (da smo stranka previsokih ljudi na primjer :-)). Marijana i ja smo ovdje partneri, kao i u svemu u životu, a s nama zajedno su stranku stvorili i izgradili mnogi ljudi. Za elitizam, to mi je dosta smiješno, jer na primjer i Marijana i ja, a i većina naših članova dolazi iz skromnih radničkih obitelji i sve u životu smo postigli teškim radom. Ja sam poneka radio i 30 sati u komadu, i to dugi niz mjeseci, barem po jednu noć tjedno ne bi spavao. Ali kao što sam rekao, uvijek će vam staviti neku etiketu. Ako je ovo najgore od svega što nam mogu reći, u redu, živjet ćemo s tim", napisao je Puljak.